Политическа партия

ДВИЖЕНИЕ ЗА ЗАЩИТА НА ПЕНСИОНЕРИ, БЕЗРАБОТНИ И
СОЦИАЛНО СЛАБИ ГРАЖДАНИ
Централно изпълнително бюро
Ж.к. “Младост”, бл.23, вх.3, София-1784, тел.74-82-78; 0887-769-866

Изх.№ 5/17.02.06			До Парламентарната комисия за промени 
							в Конституцията

Уважаеми народни представители,

Във връзка с инициирането на поредните промени в Конституцията и на базата на опита от функционирането на системата за управление на България от влизането на Конституцията в сила, считаме за да се преодолее дълбоката криза, парализирала реално каквото и да е ефективно, от гледна точка на интересите на мнозинството от българските граждани управление на страната, предлагаме да бъдат обсъдени и внесени в  Народното събрание за разглеждане следните допълнения към съществуващи текстове.
І. Допълнение, което да осигури ефективно осъществяване на участие на народа в подготовката и взимане на значими за страната и отделните селища и райони решения и контрола за тяхното изпълнение.
За изминалите години много се писа за създаване и функциониране на гражданско общество, без ясна организационна формула за неговото съществуване и функциониране. На практика за гражданско общество се разглежда огромното множество от дребни сдружения, всяко от които не разполага с никакъв потенциал за това участие. В същото време в Чл.1 ал.2 на Конституцията е записано, че
“Цялата държавна власт произтича от народа. Тя се осъществява от него непосредствено и чрез органите, предвидени в тази конституция”.
Както се вижда от текста непосредственото осъществяване на властта предхожда това “чрез органите”. В цялата останала част от Конституцията липсват текстове, които да опишат как и да конструират системата и механизмите за непосредственото осъществяване на властта. Текстът на чл.84 т.5 оставя единствено в пълномощията на Народното събрание решението на национален референдум. Опитът от 15 години прилагане на Конституцията, през които не е проведен нито един национален референдум показва, че с този текст народът се лишава от непосредственото осъществяване на властта и е поставен от желанието на Народното събрание. Последното обаче по такива съдбовни за народа решения като приватизацията, присъединяването към НАТО и ЕС няма желание да позволи на народа да осъществи властта си непосредствено.
В чл.136 ал.2 е споменато, че на местно равнище участието в управлението е “и чрез референдум и общо събрание на населението”. Остава неясно обаче кой има право и задължение да организира както провеждането на референдум, така и на общо събрание на населението. Не е ясно кога такова събрание е легитимно, представително и пр.
При тези обстоятелства считаме за задължително да се направи следното допълнение към текста на чл.1, ал.2: “За непосредственото осъществяване на властта от народа населението се организира на териториален принцип в единен граждански съюз, в който по право е член всеки пълнолетен български гражданин. Устройството, функциите и взаимодействията на този съюз с органите, предвидени в тази Конституция се регламентират с отделен закон. Друга форма на непосредствено осъществяване на властта от народа са националният и местните референдуми. При искане за провеждане на референдум от 3 % от избирателите в страната за национален референдум или от избирателите в дадена ограничена територия за местен референдум, той задължително се насрочва. Резултатите от него са валидни, ако са участвували не по-малко от 50% от избирателите.”
ІІ. За законодателната инициатива.  В Чл. 87 ал.1. след думите “народен представител” текстът да продължи, “Министерският съвет, Президентът на Републиката и гражданите чрез Националното ръководство на единния съюз на гражданите”.
ІІІ. За сезирането на Конституционния съд.  Да се отмени ограничението “една пета от народните представители и т.н. и цялата ал.1 на чл.150 да придобие следния вид “Конституционният съд действа по инициатива на жалби от отделен гражданин, граждански и политически организации, органи на властта и по своя собствена инициатива”.
ІV. За клетвата и нейното нарушаване.  Въобще не става ясно от Конституцията за какво  е необходима клетвата, щом като никъде в нея не са предвидени правила за контрол дали тя се нарушава или не и ако се нарушава каква е процедурата за търсене на отговорност от нарушителите.
Считаме, че с внасянето на предложените поправки и допълнения в Конституцията ще се мобилизира активността на българския народ за извеждане на държавата от дълбоката управленска криза и породените от нея икономическа разруха и безстопанственост, ширеща се престъпност и мащабна корупция.
Изразяваме готовността си наши представители да участвуват в обсъждането във Вашата комисия на направените от нас предложения.

					Председател: /п/
					 	Проф. Лозан Стоименов